CELEX: C2006/131/93
Language: el
Date: 2006-06-03 00:00:00
Title: Υπόθεση F-32/06: Προσφυγή-αγωγή της  17ης Μαρτίου 2006  — De la Cruz κ.λπ. κατά Ευρωπαϊκού οργανισμού για την ασφάλεια και την υγεία στην εργασία

3.6.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 131/51
            
         Προσφυγή-αγωγή της 17ης Μαρτίου 2006 — De la Cruz κ.λπ. κατά Ευρωπαϊκού οργανισμού για την ασφάλεια και την υγεία στην εργασία
   (Υπόθεση F-32/06)
   (2006/C 131/93)
   Γλώσσα διαδικασίας: αγγλική
   Διάδικοι
   
      Προσφεύγοντες-ενάγοντες: María del Carmen De la Cruz (Galdakao, Ισπανία) κ.λπ. [Εκπρόσωποι: G. Vandersanden και L. Levi, lawyers]
   
      Καθού-εναγόμενος: Ευρωπαϊκός οργανισμός για την ασφάλεια και την υγεία στην εργασία
   Αιτήματα των προσφεύγοντες-ενάγοντες
   Οι προσφεύγοντες-ενάγοντες ζητούν από το Δικαστήριο Δημόσιας Διοίκησης:
   
               —
            
            
               να ακυρώσει την προβλεπόμενη από τη σύμβαση εργασίας της 28ης Απριλίου 2005, η οποία έπρεπε να τεθεί σε ισχύ την 1η Μαΐου 2005, κατάταξη των προσφευγουσών-εναγουσών στην ομάδα II, αποκαθιστώντας όλα τα δικαιώματα τους αντλούν από τη νόμιμη και συνήθη απασχόλησή τους, π.χ. την κατάταξή τους στην ομάδα ΙΙΙ, από 1ης Μαΐου 2005·
            
         
               —
            
            
               i) να τους επιδικάσει αποζημίωση υπό μορφή νόμιμης και συνήθους αμοιβής, περιλαμβανομένων όλων των περιουσιακών δικαιωμάτων (και του δικαιώματος συντάξεως). Συναφώς, η μηνιαία διαφορά του βασικού μισθού μεταξύ της κατατάξεως στην ομάδα ΙΙ και της κατατάξεως στην ομάδα ΙΙΙ ανέρχεται σε 536.89 ευρώ για τη De la Cruz, την Estrataetxe, την Grados και τον Moral και σε 474.57 ευρώ για τον Sánchez· ii) να τους καταβάλει τόκους υπερημερίας (intérêts de retard) επί της ως άνω αποζημιώσεως από 1ης Μαΐου 2005 και μέχρι την πλήρη καταβολή της αποζημιώσεως· iii) να αποκαταστήσει τη ζημία που υπέστη η σταδιοδρομία τους· iv) να καταβάλει 1 ευρώ σε κάθε προσφεύγοντα-ενάγοντα ως χρηματική ικανοποίηση για ηθική βλάβη·
            
         
               —
            
            
               να καταδικάσει τον καθού στα δικαστικά έξοδα.
            
         Ισχυρισμοί και κύρια επιχειρήματα
   Οι προσφεύγοντες-ενάγοντες προσελήφθησαν ως συμβασιούχοι υπάλληλοι σύμφωνα με το άρθρο 3α του Καθεστώτος που εφαρμόζεται επί του λοιπού προσωπικού των Κοινοτήτων (ΚΛΠ) και κατετάγησαν στην ομάδα εργασίας ΙΙ. Με την προσφυγή τους, υποστηρίζουν ότι, λαμβανομένου υπόψη ότι ορισμένα από τα καθήκοντά τους απαιτούν υψηλό βαθμό αξιοπιστίας και ανεξαρτησίας, θα έπρεπε να είχαν καταταγεί στην ομάδα εργασίας ΙΙΙ.
   Με τον πρώτο λόγο προσφυγής, οι προσφεύγοντες-ενάγοντες επικαλούνται, μεταξύ άλλων, παράβαση του άρθρου 80 του ΚΛΠ, του άρθρου 2 του παραρτήματος του ΚΛΠ και των Γενικών εκτελεστικών διατάξεων σχετικά με τη διαδικασία προσλήψεως και απασχολήσεως συμβασιούχων υπαλλήλων στην Επιτροπή, καθώς και παραβίαση της αρχής της χρηστής διοικήσεως και πρόδηλη πλάνη εκτιμήσεως.
   Με τον δεύτερο λόγο προσφυγής, ισχυρίζονται ότι η κατάταξή τους δεν καθορίστηκε βάσει των καθηκόντων και των αρμοδιοτήτων τους, ούτε βάσει της καταστάσεως των συναδέλφων τους που απασχολούνται σε άλλα κοινοτικά ιδρύματα και όργανα. Για τον λόγο αυτόν, επικαλούνται παραβίαση των αρχών της ίσης μεταχειρίσεως και της απαγορεύσεως των διακρίσεων, καθώς και της αρχής περί αντιστοιχίας θέσεων εργασίας και βαθμών.
   Με τον τρίτο λόγο τους, οι προσφεύγοντες-ενάγοντες επισημαίνουν ότι δεν συνεκτιμήθηκε προσηκόντως η γνώμη της Επιτροπής προσωπικού όσον αφορά το σχέδιο περιγραφής καθηκόντων και το σχέδιο κατευθυντηρίων γραμμών για την κατάταξη των συμβασιούχων υπαλλήλων.
   Τέλος, οι προσφεύγοντες-ενάγοντες επικαλούνται παράβαση του καθήκοντος προασπίσεως των συμφερόντων των υπαλλήλων που προβλέπεται από το άρθρο 24 του Κανονισμού υπηρεσιακής καταστάσεως των υπαλλήλων.